পরের দিন বিকেলবেলায় সভা। সেখানে জগদীশ ভট্টাচার্য আর নারায়ণ গঙ্গোপাধ্যায় মশাই তারাশঙ্করের সাহিত্য নিয়ে চমৎকার দুটি বক্তৃতা দেন। সুমথনাথ, শান্তিরঞ্জন ও আমি সামান্য দু-চার কথা বলি। তারপর, সভা শেষ হবার আগেই, চটপট রাতের খাওয়া সেরে, আমেদপুরে গিয়ে ধরি কলকাতার ট্রেন। এ যখনকার কথা, কলকাতায় তারাশঙ্কর তখনো বাগবাজার-পল্লির বাসিন্দা, আর আমি তখন থাকি বরানগরে। কিছুদিন পরে তারাশঙ্কর টালা পার্কে তাঁর নিজের বাড়িতে উঠে যান। আর, ঘটনাচক্রের এমনই যোগাযোগ যে, তারও কিছুকাল পরে, ১৯৬০ সালে, বরানগর ছেড়ে আমিও চলে আসি সেই টালা পার্কেই।